༤ངལ་རྩོལ་པར་ངལ་གསོ་བྱེད་པའི་ཐོབ་ཐང་ཡོད་པ་དང་།ངལ་རྩོལ་པར་ངལ་གསོ་བྱེད་པའི་ཐོབ་ཐང་ནི་རྩ་ཁྲིམས་ཀྱིས་ངོས་ལེན་བྱེད་པའི་ཐོབ་ཐང་ཡིན་པ་དང་།ངལ་རྩོལ་པས་ཉིན་རེར་ལས་ཀ་ལས་པའི་དུས་ཡུན་དུས་ཚོད་བརྒྱད་ལས་བརྒལ་མི་ཆོག་པ་དང་།གཟའ་འཁོར་རེར་ལས་ཀ་ལས་པའི་དུས་ཡུན་དུས་ཚོད་༤༠་ལས་འདའ་མི་ཆོགགཟའ་འཁོར་རེ་ལ་མ་མཐར་ཉི་མ་གཅིག་གི་ངལ་གསོའི་དུས་ཚོད་བཀོད་སྒྲིག་བྱེད་དགོས།དུས་ཡུན་ལས་བརྒལ་བའི་ངལ་རྩོལ་བྱེད་དུ་བཅུག་ན་ངལ་རྩོལ་པར་ལས་འཐོལ་དང་དུས་འཐོལ་གྱི་གླ་ཆ་སྤྲོད་དགོས།དུས་འཐོལ་ཞེས་པ་ནི་ཉིན་རེར་ལས་ཀ་ཆུ་ཚོད་བརྒྱད་ལས་འཐོལ་བ་ལས་པའི་དུས་ཡུན་དེ་ལ་ཟེར་ཞིང་།ལས་འཐོལ་ཞེས་པ་ནི་ངལ་རྩོལ་པ་ངལ་གསོ་ཡིན་པའི་ཉིན་མོར་ལས་ཀར་བཀོལ་བ་ལ་ཟེར།ངལ་རྩོལ་པུའུ་ཡིས་༢༠༠༨་ལོར་སྡོམ་རྩིས་བྱས་པ་ལྟར་ན།ལོ་རེའི་ཉིན་༣༦༥་ཡི་ནང་དུ་ངལ་རྩོལ་པར་ཁྱོན་བསྡོམས་ངལ་གསོའི་ཉིན་གྲངས་༡༠༤་ཡོད་པ་དང་ཟླ་རེར་ཉིན་བཅུ་ལྷག་ཡོད།ངལ་གསོའི་དུས་ཡུན་དེ་དག་ལས་བརྒལ་ན་ལས་བདག་གིས་ལས་གླ་འཕར་མ་སྤྲོད་དགོས།བུད་མེད་ངལ་རྩོལ་པ་ལ་མངལ་སྦྲུམ་དུས་དང་བུ་ཕྲུག་བཙའ་དུས་དང་ནུ་མ་བསྣུན་པའི་དུས་སྐབས་བཅས་སུ་ངལ་གསོའི་དུས་ཚོད་སྤྲོད་དགོས་པའི་དམིགས་བསལ་གྱི་ཐོབ་ཐང་ཡོད།